রশিদুন নবী

অধ্যাপক ড. রশিদুন্ নবী (০১ জানুয়ারি ১৯৫৭ – ), 
যিনি একাধারে একজন বাংলাদেশি শিক্ষাবিদ, নজরুল গবেষক, সঙ্গীতজ্ঞ ও স্বরলিপিকার। তিনি সর্বাধিক সংখ্যক নজরুলসংগীতের সংকলন গ্রন্থ 'নজরুল-সংগীত সংগ্রহ' এর সম্পাদক। ১৯৭১ সালে দশম শ্রেণির ছাত্রাবস্থায় একজন সশস্ত্র মুক্তিযোদ্ধা হিসেবে তিনি বাংলাদেশের মহান স্বাধীনতা যুদ্ধে অংশগ্রহণ করেন।

জন্ম ও শিক্ষাজীবন  

বিশিষ্ট শিক্ষাবিদ, নজরুল গবেষক ও সংগীতজ্ঞ প্রফেসর ড. রশিদুন নবী-র জন্ম ১৯৫৭ সালের পহেলা জানুয়ারি মাগুরা জেলার শালিখা থানার অন্তর্গত দরিখাটোর গ্রামে। তাঁর পিতা মোঃ আবদুস সামাদ ও মাতা সৈয়দা রাবেয়া খাতুন। ১৯৬১ সাল থেকে গ্রামের সরকারি প্রাথমিক বিদ্যালয়ে তাঁর লেখাপড়ার শুরু। ১৯৭১ সালে দশম শ্রেণির ছাত্রাবস্থায় একজন সশস্ত্র মুক্তিযোদ্ধা হিসেবে তিনি বাংলাদেশের মহান স্বাধীনতা যুদ্ধে অংশগ্রহণ করেন। নজরুলসংগীতে স্নাতক, বাংলা ও নজরুলসংগীতে পৃথকভাবে স্নাতকোত্তর ডিগ্রি এবং ইসলামী বিশ্ববিদ্যালয়ের বাংলা বিভাগ থেকে খ্যাতিমান শিক্ষাবিদ, লেখক, গবেষক ও লোকসাহিত্য বিশারদ প্রফেসর ড. আবুল আহসান চৌধুরীর তত্ত্বাবধানে তিনি 'নজরুল-সংগীত : শিল্পরূপ ও সুর-বৈচিত্র্য' বিষয়ে পিএইচ.ডি. ডিগ্রি অর্জন করেন।

তাঁর সংগীতগুরুদের মধ্যে নজরুল-সান্নিধ্যধন্য ওস্তাদ ফুল মোহাম্মদ, ওস্তাদ নারায়ণচন্দ্র বসাক, ওস্তাদ সৈয়দ জাকির হোসেন, শেখ লুতফর রহমান, সুধীন দাশ, খালিদ হোসেন ও আবদুল লতিফ অন্যতম।

কর্মজীবন  
১৯৮৯ সালের পহেলা জানুয়ারি থেকে তাঁর কর্মজীবন শুরু হয় ঢাকায় অবস্থিত  জাতীয় কবি কাজী নজরুল ইসলাম ইন্সটিটিউটে গবেষণা কর্মকর্তা হিসেবে। এর পর তিনি গবেষণা ও প্রকাশনা বিভাগ এবং সংস্কৃতি বিভাগের প্রধান হিসেবে দায়িত্ব পালন করেন। ইন্সটিটিউটের সংগ্রহশালা সমৃদ্ধ করার লক্ষ্যে সরকারি সিদ্ধান্ত অনুযায়ী তিনি বেশ কয়েকবার ভারতের বিভিন্ন স্থান ভ্রমণ করে  জাতীয় কবির হস্তলিপি, অপ্রকাশিত পাণ্ডুলিপি, ছবি ও নানা তথ্য-উপাত্ত সংগ্রহ করেন। নজরুল-সান্নিধ্যধন্য সংগীতশিল্পী দীপালি তালুকদার, ধীরেন্দ্রচন্দ্র মিত্র, যূথিকা রায়, গীতা মিত্র, গীতা বসু প্রমুখের সঙ্গে সাক্ষাৎ করে তাঁদের কাছ থেকে দুর্লভ তথ্যাদি সংগ্রহ করতে সমর্থ হন। এ ছাড়া তিনি ও তাঁর সংগীতগুরু  একুশে পদকপ্রাপ্ত বরেণ্য সংগীতজ্ঞ, শিল্পী, স্বরলিপিকার ও প্রশিক্ষক সুধীন দাশ ভারতের পশ্চিমবঙ্গের প্রখ্যাত নজরুল গবেষক, স্বরলিপিকার ও সংগীতজ্ঞ ড. ব্রহ্মমোহন ঠাকুরের কাছ থেকে দেড় সহস্রাধিক নজরুলসংগীতের আদি গ্রামোফোন রেকর্ডের গান ও নজরুলের একটি অপ্রকাশিত পাণ্ডুলিপি সংগ্রহ করেন-যা শুদ্ধ নজরুলসংগীত চর্চার ক্ষেত্রে বিশেষ ভূমিকা রাখতে সমর্থ হয়েছে ও হচ্ছে। নজরুলসংগীতের খণ্ডকালীন শিক্ষক হিসেবে তিনি প্রায় দুই যুগ ধরে ঢাকার ঐতিহ্যবাহী সাংস্কৃতিক প্রতিষ্ঠান নজরুল একাডেমি, বুলবুল ললিতকলা একাডেমি (বাফা)-সহ বিভিন্ন সংগীত একাডেমির সঙ্গে সম্পৃক্ত ছিলেন।

নজরুলের স্মৃতিধন্য ময়মনসিংহের ত্রিশালে অবস্থিত  জাতীয় কবি কাজী নজরুল ইসলাম বিশ্ববিদ্যালয়য়ের সংগীত বিভাগে সহযোগী অধ্যাপক পদে তিনি ২০০৭ সালের ২৭শে সেপ্টেম্বর যোগদান করেন ও সর্বশেষ অধ্যাপক (গ্রেড ১) পদে উন্নীত হন এবং ২০২৪ সালের জানুয়ারিতে অবসর গ্রহণ করেন। এ সময়ের মধ্যে সংগীত বিভাগের প্রতিষ্ঠাকালীন বিভাগীয় প্রধান, দোলনচাঁপা হলের প্রতিষ্ঠাকালীন প্রভোস্ট, ইন্সটিটিউশনাল কোয়ালিটি অ্যাশুরেন্স সেল (আইকিউএসি)-এর প্রতিষ্ঠাকালীন পরিচালকসহ বিশ্ববিদ্যালয়ের বিভিন্ন গুরুত্বপূর্ণ পদে তিনি দায়িত্ব পালন করেন।

প্রধান গবেষণা ক্ষেত্র 
জাতীয় কবি কাজী নজরুল ইসলামের জীবন ও সৃষ্টিকর্ম, বিশেষ করে তার সংগীত।

প্রকাশনা 
তাঁর প্রণীত ও সম্পাদিত গ্রন্থগুলো বিভিন্ন বিশ্ববিদ্যালয়ে পড়ানো হয়।

 গবেষণামূলক গ্রন্থ : ৩টি
 স্বরলিপি গ্রন্থ : ৫টি
 প্রকাশিত প্রবন্ধ : প্রায় অর্ধশত
 সম্পাদিত গ্রন্থ (একক ও যৌথভাবে): ১৪ টি

 (সর্বাধিক সংখ্যক নজরুল সংগীতের সংকলন গ্রন্থ নজরুল-সংগীত সংগ্রহ -এর সম্পাদক, এটি কবি নজরুল ইনস্টিটিউট, ঢাকা থেকে প্রকাশিত)

উল্লেখযোগ্য প্রকাশনা 

 নজরুল-সংগীত সংগ্রহ
 নজরুল সংগীতের নানা অনুসঙ্গ
 নজরুল সংগীতের ভুবনে অন্যান্য গীতিকারের গান
 নজরুল-সংগীত স্বরলিপি নির্দেশিকা

গণমাধ্যমের সঙ্গে সম্পৃক্ততা 

 বাংলাদেশ টেলিভিশন, ঢাকা কেন্দ্রের সর্বোচ্চ ‘বিশেষ’  গ্রেডের নজরুল সংগীতশিল্পী।
 বাংলাদেশ টেলিভিশন, ঢাকা কেন্দ্রের সর্বোচ্চ  ‘বিশেষ’ গ্রেডের সংগীত পরিচালক।
 বাংলাদেশ বেতার, ঢাকা কেন্দ্রের সর্বোচ্চ  ‘বিশেষ’ গ্রেডের নজরুল সংগীতশিল্পী।
 বাংলাদেশ টেলিভিশন, ঢাকা কেন্দ্রের নজরুল সংগীত শিল্পীদের অডিশন বোর্ডের সদস্য।

জাতীয় ও আন্তর্জাতিক পুরস্কার, সম্মাননা ও সংবর্ধনা প্রাপ্তি

জাতীয় পুরস্কার 

 ২০১৮ সালে শুদ্ধভাবে নজরুল সংগীত চর্চার ক্ষেত্রে বিশেষ অবদানের স্বীকৃতি হিসেবে কবি নজরুল ইনস্টিটিউট, ঢাকা থেকে 'নজরুল পুরস্কার-২০১৭'  লাভ করেন। 
 ২০২৫ সালে গবেষণায় বিশেষ অবদানের স্বীকৃতি স্বরূপ জাতীয় কবি কাজী নজরুল ইসলাম বিশ্ববিদ্যালয় থেকে 'নজরুল পদক-২০২৫'  লাভ করেন।

আন্তর্জাতিক পুরস্কার 

 ২০১৮ সালে ভারতের বর্ধমান জেলার চুরুলিয়ায় অবস্থিত নজরুল একাডেমি থেকে 'নজরুল পুরস্কার-২০১৮'।

সম্মাননা ও সংবর্ধনা 

 ২০১২ সালে বাংলাদেশ উদীচী শিল্পীগোষ্ঠীর বিশ্ববিদ্যালয় সংসদ প্রদত্ত সম্মাননা 
 ২০২০ সালে ভাষাসৈনিক আবুল হোসেন কলেজ ও লোকসাহিত্য গবেষণা একাডেমি, নেত্রকোণা প্রদত্ত সম্মাননা।

তথ্যসূত্র 

১৯৬৭-এ জন্ম